
Sažetak: Autor članak dijeli u dva dijela. U prvom dijelu 
obrađuje temu pokore u njezinu povijesnom razvoju od sa- 
mih početaka Crkve pa do kraja petoga stoljeća. U razmatra- 
nje je uzet niz društvenih zbivanja na pozornici ondašnjega 
vremena koji će utjecati na antropološki i teološki vid pokore. 
Svijest o prisutnosti nastaloga grijeha u vjerničkom životu na- 
kon krštenja sve će više nukati Crkvu na traženje rješenja toga 
problema. Pronalazak odgovora za pitanje »novonastaloga< 
grijeha Crkva vidi u sve tješnjoj suradnji sa Svetim pismom i 
tradicijom. Oni su pravi izvor Božjega milosrđa, oproštenja i 
spasenja koji se postižu kroz put sakramenta pokore, a on je 
potreban i obvezan. 


U drugom dijelu autor donosi primjer prakse pokore u milan- 
skoj Crkvi. Milanski biskup Ambrozije suočavao je samoga 
sebe sa svojim grijesima, pojedince i cijelu zajednicu. Osobno 
je bio svjestan potrebe čovjekova obraćenja i Božjega milosrđa 
i nije oklijevao to osobno iskustvo prenijeti čak ni na politič- 
ke vladare. U tom dijelu ističe se iskustvo grješnosti milanske 
vjerničke zajednice iz četvrtoga stoljeća te oblik pokore sa svim 
njezinim dijelovima. 

Ključne riječi: crkveni oci, pokora, grijeh, oproštenje, Ambro- 
zije. 


Uvod 


Ovaj rad ide unatrag prema ranokršćanskome razdoblju i 
nije nikakva nostalgija za prošlim vremenima, a nije ni na- 
mjera ranokršćansko razdoblje predstaviti kao najisprav- 

nije i najkvalitetnije razdoblje Crkve u odnosu na sakrament ispovijedi. S druge 
strane ne želi se iskustvo prve Crkve prikazati kao nemoguću misiju koju današnji 
čovjek ne može ostvariti. Cilj je upoznati dio puta čovjekove grješne i spasenjske 
povijesti, to je onaj dio puta koji je prvi kršćanin prošao i time otvorio vrata buduć- 
nosti. Vraćanje na crkvene oce moglo bi se nazvati memoria storica koja današnju 
Crkvu potiče na razmišljanje o svojim korijenima kako bi mogla rasti u budućnosti. 


Štoviše, ne samo da se želi približiti nauci crkvenih otaca o pokori, nego se želi 
približiti nauku Isusa Krista. Isus Krist suočio se s problemom ljudskoga grijeha, 
pravednosti i milosrđa, pa je stoga čitavo svoje poslanje na zemlji posvetio čovje- 
ku grješniku i njegovu obraćenju. U godini Izvanrednoga jubileja milosrđa cijela je 
današnja Crkva pozvana suočiti se s otkrivanjem i približavanjem licu Božjega mi- 
losrđa. To lice Božjega milosrđa Crkva je željela od samih svojih početaka otkrivati 
u sakramentu ispovijedi i nuditi je čovjeku kao sredstvo za postizanje oproštenja i 
pomirenja s Bogom. 


1. Crkvena pokora i njezini problemi u prvim stoljećima 


Prva kršćanska zajednica svjesna je same sebe kao zajedništva sa svojim članovima 
i s Bogom i zato je ona mjesto spasenja. Riječ je o zajednici koja ima svete i izabrane 
članove koji su besplatno dobili oproštenje. Božanski oprost središte je evanđelja 
i nositi nekome to oproštenje znači ispuniti svoje temeljno poslanje, počevši od 
Jeruzalema. 


Na ponudu takvoga oproštenja čovjek mora uzvratiti jednim novim životom i 
promjenom svoga mentaliteta. Nakon što je podijeljeno oproštenje po krštenju, 
kršćanska zajednica stječe iskustvo da ljudsko i božansko zajedništvo može biti na- 
rušeno zbog nevjernosti osoba, iako su bliske Kristu. Te osobe, nakon što su se 
pokajale, mogu ponovno postići oproštenje koje se ne tiče samo obraćenika prvi 
put nego i članova u zajednici. Sveti Pavao o tome piše: »Ako me je tko ražalostio, 
nije mene ražalostio, već u izvjesnom smislu — da ne pretjerujem — sve vas. Dosta je 
takvome kazne koju mu je dosudila većina; vi mu, naprotiv, radije oprostite i utješi- 
te ga, da ga slučajno ne bi srušila prevelika žalost.« (2 Kor 2, 5-7) 


1.1. ENTUZIJAZAM KRŠĆANSKE ZAJEDNICE 


U apostolsko i postapostolsko vrijeme nije se pravio problem oko davanja opro- 
štenja i ponovnoga vraćanja u puno zajedništvo s kršćanskom zajednicom onoga 
tko je teško sagriješio. Budući da su u početku zajednice bile malene, pune entu- 
zijazma i snažne unutarnje povezanosti, nevjera je bila rijetka. Cijela se zajednica 
brinula da se grješnik pokaje: »Dok smo na ovomu svijetu, svim se srcem kajmo 
za grijehe počinjene u tijelu, da nas Gospodin spasi, dok za pokajanje još imamo 

vremena.«! U Apostolskim uputama pronalazimo međusobno prekoravanje i upo- 
zorenje vjernika: >Ne izazivaj raskol, već zavađene pomiruj; sudi pravedno, i kada 
koriš prijestupnike, ne gledaj tko je tko.«*A najodgovorniji u zajednici najuključe- 
niji su. Gotovo svi spisi prvoga i drugoga stoljeća govore o opraštanju svih grijeha. 
Čini se, ipak, da se u to vrijeme dopuštalo ponavljanje pokore, tomu u prilog ide 
činjenica da iz toga vremena nemamo svjedočanstvo o uskraćivanju ponovnoga 
oprosta. Na primjer, Tertulijan svjedoči da je Marcion više puta bio isključivan iz 
zajednice i da se u nju više puta vraćao, sve do konačnoga isključenja.? Ako grješ- 
nik nije pokazivao znakove pokajanja, primjenjivalo se isključenje iz zajednice.“ U 
Klementovoj poslanici Korinćanima izričito se govori o sudu zajednice: »Prema 
tome, tko se među vama osjeća velikodušnim, tko milosrdnim ili punim ljubavi? 
Takav neka rekne: ako su zbog mene nastale zadjevice, nesloga i razdor, povlačim 
se, odlazim kamo god hoćete i učinit ću ono što zajednica odredi; samo da Kristo- 
vo stado živi u miru s postavljenim prezbiterima.«* Sud zajednice vrlo je važan, 
jer je ona mjesto spasenja, a božanski oprost povezan je sponovnim oproštenjem 
ili isključenjem iz Crkve (zajednice). Tako piše Ignacije Antiohijski: »Tko god 
je Božji i Isusa Krista, taj je s biskupom; i oni koji se, vođeni pokajanjem, vraćaju 
jedinstvu Crkve bit će Božji jer žive po Isusu Kristu.<<* 


S takvim općenitim pristupom pokori u prvom stoljeću dolazi se do jednoga od 
većih problema u prvoj Crkvi, pitanja pokore, koja od polovice drugoga stoljeća 
postaje sve zamršenija i tako se razvija do određene stabilnosti u trećem i četvrtom 
stoljeću, ina Zapadu i na Istoku. U područjima gdje je prisutan latinski jezik od še- 
stoga do sedmoga stoljeća događa se radikalna promjena, a u dvanaestom stoljeću 
pokora dobiva svoju fizionomiju koja traje do danas. Na Istoku se razvoj pokore 
događa paralelno s razvojem na Zapadu. Pokora u prvoj Crkvi može se promatrati 
iz povijesnoga, teološkoga, sociološkoga i liturgijskoga kuta. 


" APOSTOLSKI OCI, Pseudo-Klementova homilija, VIII, 2., Branko Jozić (prev.), Split, 2011. Istu 
podršku zajednice pronalazimo i u Ignacija Antiohijskoga u Poslanici koju upućuje Smirnjanima 
IV, 1. 

* APOSTOLSKI OCIII, Apostolske upute, 4, 3., Branko Jozić (prev.), Split, 2010. Istu poruku donosi 
i Barnabina Poslanica, 19, 4; Polikarpova poslanica Filipljanima, 11, 4. 

* Usp. TERTULIJAN, O zastari heretika, 38, 2-3; PL 2, 51-52. 

* Usp. APOSTOLSKI OCIII, Apostolske upute, 4,3; 1. ANTIOHIJSKI, Poslanica Smirnjanima, 4, 1; 7, 
2; Efežanima, 7, 1., Branko Jozić (prev.), Split, 2010. 

* APOSTOLSKI OCI II, K. RIMSKI, Pismo Korinćanima, LIV, 1 — 2., Branko Jozić (prev.), Split, 
2010. 


* APOSTOLSKI OCI 1, 1. ANTIOHIJSKI, Poslanica Filadelfijanima, 3, 2, Branko Jozić (prev.), Split, 
2010. 

Porastom kršćanske zajednice, kao i ulaskom krštenih osoba u jednu osjetljiviju 
životnu dob, uočava se manje žara. Uočavaju se slučajevi kada kršćani upadaju u 
poganske načine života, kršćanska zajednica postaje na neki način razbojnička pe- 
ćina. Spominju se apostati, izdajice Crkve, osobe zla jezika, osobe koje su bogate, 
a postale su netrpeljive i ohole. Takvi su napustili istinu i odvojili se od pravednih 
te su počeli živjeti s poganima. O takvom ponašanju pronalazimo svjedočanstvo 
kod Polikarpa koji poziva vjernike da se klone svakoga zla: >Ako se tko ne uščuva 
od lakomosti, okaljat će se idolopoklonstvom i ubrojit će se među pogane koji ne 
znaju suda Gospodnjega.... «7 


1.2. PONOVNI POVRATAK GRJEŠNIKA U ZAJEDNICU 


U novonastaloj situaciji u zajednici vjernika postavlja se pitanje postoji li moguć- 
nost jedne postkrsne pokore i nakon toga ponovnoga povratka u Crkvu. Evo što je 
o tome zapisao Hermin Pastir u svojim zapovijedima: »Rekoh: “Još ću, gospodine, 
nastaviti s pitanjima. “Govori, kaza. (Gospodine, čuo sam od nekih učitelja, nasta- 
vih, “da nema druge pokore osim one kada smo sišli u vodu i dobili oproštenje svo- 
jih prijašnjih grijeha. Reče mi: Dobro si shvatio jer je tako. Tko je dobio oproštenje 
grijeha, ne bi smio više griješiti, nego ostati u čistoći.<* Ta se zapovijed odnosi na 
Rim, ali pronalazimo i drugo svjedočanstvo koje govori o drukčijoj pouci Dionizija 
Korintskog: »Dionizije naređuje da se prihvate obraćenici iz bilo kojega pada, gri- 
jeha i krivovjerne zablude.«? 


Nekoliko desetljeća kasnije, početkom trećega stoljeća, Tertulijan, koji je prije da- 
vao mogućnost pomirenja, sada oštro kritizira praksu ponovnoga opraštanja gri- 
jeha u svom djelu O čistoći. U istim godinama Hipolit Rimski iz istih razloga kori 
biskupa Kalista. Rigoristička struja u sebi krije mnogo mišljenja, od onih koji ne 
dopuštaju oprost za sve teške grijehe pa sve do onih koji ne dopuštaju oproštenje 
samo neke posebne grijehe: preljub, apostazija i slično. Rigoristička struja ne nalazi 
dokaze u svoju korist, ni biblijske ni teološke, nego je njihova strogost samo psiho- 
loške prirode. Radi se samo o pretpostavci da bi oprost mogao otvoriti vrata dru- 
gim grijesima, kako i sam Tertulijan, rigorist kaže: >Crkva može opraštati grijehe, 
ali ja to ne ću raditi radi straha što bi mogli biti počinjeni drugi grijesi.<'“ 


Premda je rigoristička struja zbog svoje složenosti i motiva odbacivana, ostavila 
je trag u naučavanju o pokorničkoj praksi koja će se razvijati kasnije u drugom i 


7 APOSTOLSKI OCI I, POLIKARP, Poslanica Filipljanima, XL, 2., Branko Jozić (prev.), Split, 2010. 
* APOSTOLSKI OCI III, Hermin Pastir, zapovijed, 3, 1. 


* EUZEBIJE CEZAREJSKI, Crkvena povijest, IV, 23, 6, preveo, napisao uvod i bilješke Marijan Man- 
dac, Split, 2004. 


' TERTULIJAN, O čistoći, 21, 5; PL2, 1023. 

trećem stoljeću. Crkva nastavlja dopuštanje ponovnoga oproštenja, ali prihvaća i 
novosti koje smo susreli kod Hermina Pastira koji prvi put govori o mogućnosti 
samo jedne postkrsne pokore u životu, za doista teške grijehe: »Nastavih: “Gospo- 
dine, ako se žena, pošto bude otpuštena, obrati te se htjedne vratiti mužu, ne će lije 
primiti? “Dakako; odvrati, ako je muž ne bude primio, griješi i na se navlači veliku 
krivnju. Naprotiv, treba primiti onoga tko je sagriješio pa se pokajao, ali ne više puta 
jer za Gospodnje sluge postoji samo jedna pokora:«'! Ta novost postala je norma 
za cijelu antičku Crkvu na Zapadu sve do srednjega vijeka. Neki pape i koncili iz 
toga vremena propisivali su da se ne smije dopustiti drugo oproštenje grijeha. Sam 
će sveti Augustin reći da povratnicima nije isključena mogućnost drugoga Božjega 
oprosta, ali ih Crkva ne će pomiriti sa sobom.'? 


O tom pitanju jedino neslaganje u trećem stoljeću donose Didascalie koje govore o 
dužnostima biskupa prema grješnicima i nijedna uputa ne govori o samo jednom 
oproštenju'*. Krajem drugoga stoljeća penitencijalna disciplina odvija se paralelno 
s katekumenatom i ona je duga i stroga, nazvana crkvena pokora ili kanonska poko- 
ra. Zahtijeva postove, molitve, milostinju i druga mrtvljenja koja su se raspoređivala 
kroz određeno razdoblje. »Proces ove druge i jedine pokore je strog i kušnja vrlo 
teška, jer se ne radi samo o nutarnjem činu savjesti, nego se tiče i vanjskog čina koji 
ukazuje na strogi put pokore«, piše Tertulijan.“ U starini je nazvana eksomol6gesi ili 
priznavanje grijeha pred Bogom. Nazivana je i druga pokora s obzirom na to da je 
krštenje prvo koje je opraštalo grijehe. Ta se pokora promatrala u odnosu prema kr- 
štenju. Naime, krštenje je davalo oprost besplatno, ta druga pokora bila je ozbiljna, 
teška i u suzama'*. Usporedba s krštenjem učvršćuje ideju jedinstvenosti postkrsne 
pokore, a o tome sveti Ambrozije kaže da kao što je krštenje jedno, tako je i pokora 


" APOSTOLSKI OCI, Hermin Pastir, zapovijed, 4, 1, 8., Branko Jozić (prev.), Split, 2010. 
'" Usp. AUGUSTIN, Pismo, 153, 3-8; PL 33, 675-677. 


"3 Didascalia degli apostoli, u: DIZIONARIO PATRISTICO E DI ANTICHITACRISTIANE, Casale 
Monferrato, 1994., 948.-949. 


'“ TERTULIJAN, O pokori, 7, 9; PL 1, 1247. 


"5 Ciprijan nije sumnjao u realnu mogućnost pokore i u njezine milosne plodove jer, prema njemu, 
bila bi varka poučavati vjernike o pokori, a zatim im nijekati mogućnost ponovnoga zadobivanja 
zajedništva. Prema njemu to znači da onaj čovjek koji je sagriješio poslije krštenja može biti očišćen 
od grijeha. Nema smisla da lapsi koji traže izmirenje da ga ne dobiju, a ne dati im mogućnost po- 
novnoga izmirenja bilo bi protivno dotadašnjoj praksi Crkve. Pokora, prema Ciprijanu, zahtijeva tri 
trenutka: prvi je eksomolćgesi ili priznavanje grijeha pred biskupom, ali ponekad i pred prezbiterom 
i pred đakonom; drugi je zadovoljština, a ona je dragovoljno okajavanje čovjeka pokornika, a njo- 
me pokornik svim snagama nastoji zadovoljiti božansku pravednost u omjeru težine počinjenoga 
grijeha. Za vrijeme zadovoljštine pokornik je privremeno isključen iz euharistijskoga zajedništva. I 
treći je trenutak povratak u zajedništvo, mir, usp. Scrittori cristiani dellAfrica Romana. CIPRIANO, 
Lettere 1-50, Introduzione a Cipriano di Cartagine, Roma, 2006., 56. 

jedna koja se ipak čini javno'“. Kako smo već spomenuli, biblijski argumenti u ko- 
rist samo jedne pokore ne postoje, ali Augustin tvrdi kako ponavljanje pokore nije 
moguće iz mudrih i psiholoških motiva.!? 


Velika se važnost daje vanjskim pokorničkim djelima, bilo da se želi postići božan- 
ski oprost bilo da se želi pokazati ozbiljnost pokornika. Crkveni službenici nisu 
podcjenjivali unutarnji vid obraćenja pa su grješniku koji se kaje u teškoj ili smrtnoj 
opasnosti dopuštali pomirenje samo s obavezom, kada ozdravi, da ispuni javnu po- 
koru. Naglasak su stavljali na ta djela (zadovoljštinu), kao bitne, i zato su se koristili 
terminom pokore koji je uključivao u sebi cijeli tijek. Za vrijeme srednjega vijeka, 
od osmoga do devetoga stoljeća, naglasak se stavljao na ispovijedanje grijeha i to se 
kazivanje grijeha promatralo već kao jedna zadovoljština. Ona je bila vrjednovana 
na taj način da je dopuštala mogućnost, naravno, u hitnom slučaju ili u nedostatku 
svećenika da se ispovijeda pred laikom koji, ipak, nije mogao odriješiti. Promatrano 
iz teološkoga konteksta, rađa se termin confessio koji zamjenjuje onaj prijašnji peni- 
tentia. Uvodi se periodični confessio s posljedicom da se sada zadovoljština ispunja- 
va nakon ispovijedi i odrješenja (pomirenja). 


Postojalo je zajedničko uvjerenje da samo Bog daje oprost nakon osobnoga kajanja 
pa se otvara pitanje koja je onda uloga pomirenja koje daje Crkva. To je pitanje više 
problem srednjega i modernoga vijeka. Za prve kršćane bio je bitan bilo osobni 
element bilo čin pomirenja koji je dala Crkva. Lijepo je o tome rekao Leon Veliki: 
>Darovi božanske dobrote su tako postignuti da se Božji oprost nije mogao postići 
bez molitava svećenika (biskupa). Posrednik između Boga i ljudi, čovjek Isus Krist 
je dao poglavarima svoje Crkve moć davanja ispovijedi grešnicima koji se kaju i po- 
novno da ih vrate natrag, pomoću pomirenja, zajedno sa sakramentima, čim bi bili 
očišćeni sa spasonosnim kajanjem. Sam Gospodin je stalno prisutan u ovom činu 
spasenja i nikad se ne miješa u ono što njegovi službenici čine jer on je rekao: “Evo 
ja sam s vama u sve dane do svršetka svijeta/(Mt 28, 20) «' 


Crkveni oci nisu isključivali da grješnik može postići božansko oproštenje, stoga su 
podržavali da pax ecclesiae ne bi smio manjkati jer samo onaj tko je živi član Crkve 
može postići spasenje. Crkva je posrednik i mjesto spasenja, zato je njezin oprost 
bitan.'* Sveti Augustin produbljuje naučavanje o pomirenju s jednim primjerom: 


5 Usp. AMBROZIJE, O pokori, II, 10,95., u: OPERA OMNIA DISANTAMBROGIO, Roma, 1982. 
"7 Usp. AUGUSTIN, Pismo, 153, 7; PL 33, 675-677. 
i LEON VELIKI, Pismo, 18,20; PL 54, 1011. 


" Usp. CIPRIJAN, Pismo, 4, 2., u: Scrittori cristiani dellAfrica Romana. CIPRIANO, Lettere 1-50, 
Roma, 2006. 

Bog sam uskrsava Lazara, ali je Crkva ona koja odmotava zavoje, to jest optužbe od 
grijeha. 


1.3. VLAST OPRAŠTANJA GRIJEHA 


Govori se o autoritetu Crkve u oproštenju grijeha, a za takav stav pronalazi se ute- 
meljenje u evanđelju gdje se spominje da je Petar stijena i da će se na toj stijeni sa- 
graditi Crkva koju ne će ni vrata paklena nadvladati i da će se dati ključevi Petru pa 
što god sveže na zemlji, bit će se svezano na nebu i što god odriješi na zemlji, bit će 
odriješeno na nebu (usp. Mt 18, 18). Iako će kasnije u Crkvi biti upitno na koga se 
sve to odnosi, samo na Petra ili na njegove nasljednike ili na cijelu Crkvu. Još je sv. 
Augustin precizno govorio da je ovdje riječ o autoritetu koji pripada cijeloj Crkvi 
pa kaže da je ključeve kraljevstva nebeskoga za odrješenje i svezivanje grijeha od 
apostola prvi primio Petar i ne samo on, nego i cijela Crkva.“' 


Vlast opraštanja ipak je prvo pripadala poglavaru zajednice, to jest biskupu, rijetko 
njegovu delegatu, to jest običnim svećenicima. To je nešto što je bilo neprestano 
prisutno u prvoj tradiciji.“ Od četvrtoga na peto stoljeće počelo se davati delega- 
ciju svećeniku da može odrješivati od grijeha, sve dok u budućnosti nije postalo 
normalno da i svećenik odrješuje. S autoritetom biskupa u oproštenju grijeha nije 
se slagao Tertulijan koji je tu vlast opraštanja pridavao samo Crkvi Duha." 


Znamo da su mučenici i confessoresi u prvim trima stoljećima jer su smatrani pu- 
nima Duha Svetoga obavljali jednu važnu ulogu u opraštanju grijeha. U početku 
su mogli podjeljivati pax ecclesiae, to jest pomirenje. Na Istoku su ulogu mučenika 
preuzeli viri Dei i monasi koji su, ako su bili puni Duha Svetoga, mogli primati ispo- 
vijedanje grijeha grješnika i dijeliti oproštenje“. 

Crkvena pokora u početku je bila javna u svezi sa zadovoljštinom, to jest pokor- 
ničkom praksom, zasigurno ne kao javno ispovijedanje grijeha pred zajednicom, 
premda se u nekim slučajevima moglo dogoditi i javno ispovijedanje grijeha pred 
zajednicom. To bi značilo da grješnik nije izričito morao javno iznositi svoje grijehe 
pred zajednicom, a nakon čega je uslijedila zadovoljština, nego se ovdje pojam jav- 


* Usp. AUGUSTIN, Traktat o Ivanovom evanđelju, 22, 7; PL 35, 1577-1578. 
2! Usp. isto, 124, 7; PL 35, 1969-1970; Govor, 99, 9; PL 38, 600. 


** Usp. Didascalia, IL 10 — 13; https://archive.org/stream/didascaliaetconO0funkgoog#page/n11/ 
mode/2up (19.1.2017); IPPOLITO DI ROMA, La Tradizione apostolica 3, introduzione, traduzi- 
one e note a cura di Rachele Tateo, Milano 1995.; LEON VELIKI, Pismo, 18, 2; PL 54, 1011. 


2 Usp. TERTULIJAN, O čistoći, 21, 17; PL 2, 1024. 


* Usp. L. LIGIER, Il sacramento della penitenza secondo la tradizione orientale, u: La penitenza, 
Torino, 1968., 151. 

ne ispovijedi odnosi na javno ispunjavanje pokorničkih čina. Crkvena pokora bila 
je javna i zbog teških grijeha koji nisu bili poznati. U tom slučaju bilo je potrebno 
da grješnik te grijehe ispovijedi pred poglavarom zajednice, privatno ili javno. Taj 
način bio je poznat već na početku trećega stoljeća. Origen savjetuje da se potraži 
osobu kojoj bi se ispovjedili vlastiti grijesi kako bi to bilo poput lijeka.“ Leon Veliki 
kori praksu da se javno izrekne grijeh koji je ispovjeđen u tajnosti: »Evo načina 
suprotnoga od onoga što su ostavili apostoli, način koji se ustalio kako ne treba, 
za kojeg sam saznao nedavno, te naređujem da se dokine... Naime, treba prestati 
s tim da grijesi budu prenešeni (odani ili izdani) samo biskupu u nekom tajnom 
razgovoru.«** 


Postavlja se pitanje zbog kojih je grijeha bila potrebna ta teška pokora. Kod crkve- 
nih otaca susrećemo gotovo iste termine koji su nam danas poznati: peccata mor- 
talia (capitalia, graviora...) i peccata leviora (venialia-oprostivi, quotidina). Za prve, 
premda su bili tajni, bila je potrebna crkvena ili kanonska pokora, a za druge bila je 
dovoljna ona svagdanja pokora koju je svaki dobar kršćanin morao obaviti uz post, 
molitvu, milostinju.“ Zato je načinjen popis grijeha, a pri tome se držalo onoga što 
kaže Novi Zavjet i Dekalog. Među brojnim popisima grijeha ne postoji u crkvenih 
otaca ujednačenost. Postoje razlike u popisu. Među glavne grijehe ubrojeni su apo- 
stazija, idololatrija, ubojstvo, preljub, blud, krivokletstvo, društvene igre u cirkusu, 
a isključeni su grijesi počinjeni mišlju. 

Pokornička se disciplina nakon Konstantina razvija i mnogo je preciznija u svojim 
pravilima u odnosu na prethodna razdoblja. Nova politička i socijalna situacija do- 
nosi promjene unutar članova kršćanske zajednice. 


1.4. KRIZA POKORNIČKE DISCIPLINE 


Nakon novonastalih promjena, odnosno dobivanja slobode i određenih privilegija 
prema Milanskom ediktu 313. godine, vjernici postaju ravnodušni prema grijehu i 
njegovu oproštenju. 


* Usp. ORIGEN, Homillja na Psalam, 37,11, 6; PG 12, 1386. 

*“LEON VELIKI, Pismo, 168, 2; PL, 54, 1210-1211. Tema o pokori u prvoj Crkvi nije nepoznata 
crkvenoj javnosti i o njoj se doista mnogo pisalo: E. SPRINGER, Ispovijed i pokora u staro doba, 
u: Obnovljeni život: časopis za filozofiju i religijske znanosti (1928.)5, 272.-283.; A. MATELJAN, 
Sakrament pokore u pravoslavlju. Povijesni razvoj i teologija. > Svete tajne ispovijedi/pokajanja«, 
u: Crkva u svijetu (2007.)2,285.-304.; Z. LINIĆ, Oblici pokore kroz povijest, u: Bogoslovska smotra 
(1976.)1-2, 131.-142.; M. SRAKIĆ, A. JARM (ur.), Pomirbeno slavlje, Đakovo, 1978.; P. ŽMIRE, 
Povijesni prikaz sakramentalne pokore, u: Služba Božja (1975.)4, 268.-277.; F. COURT, Uz povi- 
jest prakse pokore i učenja o njoj, u: Sakramenti, Đakovo, 1997.; G. H. JOYCE, Private penance in 
the Early Church, u: The Journal of Theological Studies (1941.)1, 18.-42. 


27 Usp. AUGUSTIN, Govor, 252, 2, 7; PL 38, 1172-1173. 

Na isti način iščitavamo zabrinutost prve Crkve: >Toliki traže Isusa, da bi primili 
materijalna dobra. Jedan obavlja posao, utječe se svećeniku za posredovanje, drugi 
je ugnjetavan od moćnika, utječe se Crkvi. Drugi opet želi da se zauzima za njega 
po pitanju pozajmljivanja kredita. Takvim se osobama svaki dan punila Crkva. Jed- 
va da tko traži Isusa radi njega samoga.«* Već je Origen u trećem stoljeću oplaki- 
vao gorljivost i zabilježio u svome vremenu snažan pad etičkoga kodeksa kršćana: 
>Jednom bijaše malo vjernika, ali su zaista bili vjernici, jer su slijedili uzak i tijesan 
put koji je vodio u život. Sada kada smo mnogi, budući da ne mogu biti mnogi iza- 
brani... među mnoštvom, koji su bili poučavani pravom štovanju Boga, malo ih je 
koji su od Boga izabrani i koji su postigli blaženstvo.«* Kako smo vidjeli, kasnije, u 
vrijeme Augustina stvari su pošle na gore. 


Osim političkoga i socijalnoga elementa na vjerski život utječe i uvođenje krštenja 
djece, što još nije bilo dovoljno razvijeno u kršćanskom nauku i moralu te još nije 
prokušano kroz katekumenalni put. Nadalje kršćanska zajednica nije više zatvorena 
skupina u kojoj se može kontrolirati i bratski upozoravati grješnika. Što je veći broj 
grješnika, to je manja mogućnost njihove kontrole. Sve je manje osoba koje pri- 
hvaćaju pokorničku disciplinu u odnosu na one koji prihvaćaju pokoru. Augustin 
se žali da su mnoga teška i zabranjena ponašanja ušla i među kršćane sve dotle da 
postaju normalna, a crkveni je autoritet postao tolerantan prema tim ponašanjima: 
>Tako da radi takvih teških grijeha ne samo da ne smijemo ekskomunicirati jednog 
laika, nego niti degradirati jednog klerika.<?* 


Usprkos promjenama i niskom stupnju kršćanskoga morala, pokornička disciplina 
nije se prilagođavala nametnutoj situaciji, štoviše, ona je išla prema sve većoj stro- 
goći i unutarnjoj strukturiranosti, a rezultat je toga bio da se pridržavala samo za 
umiruće. Penitencijalne forme koje su bile stroge, koje su dobro prolazile u vrijeme 
herojstva i u vrijeme unutarnje povezanosti zajednice, nisu se mogle primijeniti na 
velike i amorfne mase. Tako su te stroge forme postajale sve beskorisnije. Naime, 
oni koji su bili opčarani odrješenjem iz prethodnih stoljeća sada su zahtijevali prav- 
ne norme kao plod koncila, sinoda ili nekih drugih pisanih oblika.?' 


Bez obzira na sve, pokora je sačuvala svoju unutarnju strukturu, ona je jedna, javna, 
s isključenjem iz euharistijskoga zajedništva. 


* AUGUSTIN, Traktat o Ivanovom evanđelju, 25, 10; PL 35, 1600-1601. 
* ORIGEN, Homilija o Jeremiji, 4, 3; PG 13, 290. 
% AUGUSTIN, Enchiridion, 21, 80; 270-271. 


%! O kanonima ili normama vrijedi pogledati sljedeće: H. DENZINGER, PHUNERMANN, Zbirka 
sažetaka, vjerovanja, definicija i izjava o vjeri i ćudoređu, UPT, Đakovo, 2002. 

1.5. RED POKORE 


Praksa je bila sljedeća: grješnik je tražio pokoru, primio je polaganje ruku i bilo 
mu je naznačeno što treba činiti i tako ulazi u red pokore, postaje dio skupine koja 
ima posebno mjesto u Crkvi. Oni koji su bili službeno pritjelovljeni po redu pokore 
mogli su biti na liturgijskom slavlju, za razliku od katekumena koji su morali izići 
nakon liturgije riječi, ali su morali biti na koljenima dok su vjernici stajali. Za njih 
se molilo i na njih su se polagale ruke: >Penitenti su brojni: kada se na njih polože 
ruke, formira se dugi red... Neki su se grešnici sami od sebe skupili na mjesto pred- 
viđeno za grešnike, a neki, koje smo mi isključili, ondje su stajali prisilno.<?? 


U Maloj Aziji pokornici su se dijelili u dvije kategorije, za razliku od podjele na 
Zapadu: flentes (plačući) koji su ostajali vani pred crkvom moleći vjernike da mole 
za njih, te drugi pravi pravcati pokornici koji su se dijelili u tri podskupine: audientes 
koji su, kao i katekumeni, mogli sudjelovati u liturgiji riječi i ponovno biti vraćeni 
natrag, zatim substrati koji su prostrti po zemlji, zatim stantes koji su stajali kao i 
drugi vjernici. Samo su oni ostajali u crkvi cijelo vrijeme liturgijskoga slavlja, narav- 
no, bez prava na primanje pričesti. 


Početkom četvrtoga stoljeća uvodi se kazuistika s obzirom na trajanje pokorniko- 
ve priprave prema različitim tipovima grijeha. Za teške grijehe priprava je mogla 
trajati i nekoliko godina. Koncil u Anciri 314. godine nameće doživotnu pokoru za 
dragovoljno ubojstvo, deset godina za abortus, a za grijehe s područja spolnosti i 
za idololatriju od dvije do trideset godina, ovisno o okolnostima (kann. 21. i 22.). 
Bazilije Veliki propisuje deset godina za jedan abortus i dvadeset godina za razboj- 
ništvo (ubojstvo). Apostolske konstitucije, nastale u Siriji krajem četvrtoga stoljeća, 
mnogo su popustljivije. Na Zapadu je u isto vrijeme, u petom i šestom stoljeću, bio 
rigorizam te se susreću doživotne pokore??. 


Biskupi su imali veliku slobodu u određivanju trajanja pokore, vodeći računa nada- 
sve o subjektivnim uvjetima grješnika, jer »>ako je netko počinio takav krimen da 
zaslužuje da bude izdvojen od tijela Kristova, u činjenju pokore ne treba se gleda- 
ti toliko na dužinu vremena koliko na intenzitet njegove žalosti«**. Zatim imamo 
drugi zapis: »Što se tiče vrednovanja grijeha, to spada na biskupa. On mora uzeti u 
obzir optužbe pokornika, ali isto tako njegove suze i kajanje.«** Augustin u jednom 
pismu upućenom Pavlu iz Nole iznosi svoju zabrinutost: Što reći o problemu kad 
se mora kazniti ili ne kazniti, budući da u oba slučaja imamo za cilj uživanje u spa- 


% AUGUSTIN, Govor, 232, 7,8; PL 38,1111. 

% Usp. 1. ANASTASIOU, La disciplina ecclesiastica nella vita del credente, u: Concilium 11 (1975/7). 
%* AUGUSTIN, Enchiridion, 17, 65; PL 40, 262. 

8“ PAPA INOCENT, Pismo, 1, 7; PL 20, 465. 

šavanju braće? Drugi problem je znati mjeru kažnjavanja, jer treba imati na umu ne 
samo narav i broj grijeha, nego ipak snagu duše s kojom trpi kaznu ili odbija kaznu, 
kako bi iz toga izvukao kakvu korist ili barem da ne izvuče iz toga nazadovanje. Toli- 
ko je to tajnovito i nejasno... A što se tiče mene, priznajem da mi se događa da svaki 
dan griješim po tom pitanju i ne znam kada i kako promatrati svetopisamski propis 
“Krivce ukori pred svima i ostali imaju strah! (1 Tim 5, 20).<3* 


Za umiruće na koncilu u Niceji 325. godine bilo je već ustaljeno: »Što se tiče umi- 
rućih, neka se nastavi držati stara regula, to jest: umirući ne smije biti lišen posljed- 
nje i neophodne poputbine. Ako bolesnik ozdravi, zauzima mjesto među onima 
koji imaju udjela u molitvi, nakon što mu je oprošteno i dopušteno zajedništvo 
(communio). Tako, samo će biskup dati euharistiju, nakon prethodnog i potrebnog 
preslušanja, onomu koji traži da je primi u smrtnom trenutku.« (kan. 13.)37 Ta se 
regula sporo provodila jer je remetila ne samo praksu u različitim crkvama nego i 
sam pojam pokore koja je zahtijevala jedno dugo ispaštanje za grijehe, na primjer u 
rigorističkoj Galiji na snagu je stupila u petom stoljeću, prije svega zaslugom pape 
Inocenta I. i pape Celestina I. 


Na Zapadu je pokora vjernicima bila posebno teška i neprihvatljiva zbog serije za- 
brana koje su pogađale one koji su joj se podredili. Takve zabrane ostale su na snazi 
i nakon što je uslijedilo izmirenje; neke od njih navodimo: nije se mogla preuze- 
ti neka javna građanska služba, služiti vojsku, posvetiti se trgovini, postati klerik 
i nadasve trajna ustrajnost za oženjene osobe. Te stroge zabrane primjenjivane su 
kve strogoće bila je da gotovo nitko nije prihvaćao kanonsku pokoru osim u po- 
sljednjim trenutcima života. Štoviše, koncil u Galiji 506. godine teško je dopuštao 
pokoru mladim osobama zbog slabosti njihove dobi. Stvarale su se tada zamjene 
za javnu pokoru, na primjer prihvaćanje monaškoga života koji je smatran ravnim 
drugom krštenju ili postajanje konvertitom koji provodi privatni asketski život. U 
obama slučajevima, nakon što su to prihvatili, nije bilo potrebno dugo ispaštanje i 
odmah su bili pripušteni euharistiji. 


Višem kleru, i na Istoku i na Zapadu, od četvrtoga stoljeća nije bila dopuštena po- 
kora, nego degradacija s kojom je odmah išla i duhovna obnova u samoći, obično 
u samostanima. »Ovo je suprotno praksi Crkve, da bi zaređeni klerici, svećenici i 


** AUGUSTIN, Pismo, 95, 3; PL 33, 353. 


? w.w.w.documentacatholicaomnia.eu/04z/z_16921769_Mansi_JD_Sacrorum_Conciliorum _ 
Nova_Amplissima_Collectio, vol.002,681-676. LT, pdf (19.1. 2017.). 


3 Usp. LEON VELIKI, Pismo, 167, 9-19; PL 54, 1206 -1209. 

đakoni, mogli primiti lijek pokore za svoje grijehe polaganjem ruku... Grešni kleri- 
ci, da bi zaslužili milosrđe Božje, trebaju moliti da se povuku u samoću.«?? 


Sada je već javna pokora došla u slijepu ulicu, stoga se od sedmoga stoljeća s la- 
koćom širi tarifna pokora koju su promicali irski i anglosaksonski monasi. Ona 
se sastojala od preciznoga ispovijedanja različitih grijeha i točno određene poko- 
re (dnevne, mjesečne, godišnje), snažne nadasve u postu, s mogućnošću zamjene 
drugim djelima koja su mogle učiniti i neke druge osobe, na primjer monasi. Tre- 
ba reći da su izdavani mnogi penitencijari koji su sadržavali listu grijeha i za njih 
predviđenu kaznu koju je morao ispuniti svaki pojedinac. Tako je bilo i na Istoku 
ina Zapadu. Pokora, koja je već sada postala privatna, mogla se ponoviti za druge 
grijehe, čime je narušena pretpostavka da se pokora ne može ponoviti i da je jedna. 
Nadalje je pokora sada regularno povjerena i svećeniku, a ne samo biskupu. Ispovi- 
jed je postajala sve učestalija, periodična i obavezna barem jedanput godišnje, kako 
je propisao Četvrti lateranski koncil 1215. godine. 


Mnogo manje znamo kako se razvijala ispovijed na Istoku, ali znamo da je opala 
zbog inertnosti primjene. 


Postoji zanimljiv vid ispovjednoga hoda, a to je da se u vrijeme zadovoljštine koju 
je morao ispuniti penitent uključila cijela zajednica vjernika bratskim opomenama, 
savjetima i molitvama. Već je Tertulijan početkom trećega stoljeća tako promatrao 
ispovijed: »Penitent obično opskrbljuje svoje molitve postovima, savija se do nogu 
svećenikovih, na koljenima je pred onima koji su Bogu dragi, i moli braću da se za- 
uzmu za postizanje oprosta.«** Malo poslije pojačava svoje izlaganje: »Ne može se 
tijelo radovati nesreći jednoga svoga dijela... Gdje su jedan ili dvojica braće, ondje 
jei Crkva, a Crkva je Krist. Stoga kada širiš ruke prema koljenima braće, grliš Krista, 
zaklinješ Krista, i slično kada oni prolijevaju suze nad tobom, Krist je onaj koji trpi, 
Krist je onaj koji se zauzima kod Oca.«*' 


Postoje sačuvane molitve koje je zajednica molila, kao i za katekumene, za vrijeme 
liturgijske skupštine i za pokornike koji su primali polaganje ruku. Konačno izmi- 
renje i pripuštanje liturgijskom slavlju dobivalo se posljednjim polaganjem ruku 
koje je za pokornika umjesto krštenja jer zajedništvo Duha Svetoga primamo bilo 
polaganjem ruku bilo krštenjem.“ 


3? LEON VELIKI, Pismo, 167, 2; PL, 1203. 
“9 TERTULIJAN, O pokori, 9; PL, 2, 1243. 
4! Isto, 10; PL, 2, 1244. 


“Usp. Didascalia, 2, 41; https:/ /archive.org/stream/didascaliaetcon00funkgoog#page/n11/mode/ 
2up (19.1.2017.). 

Službenik, biskup ili svećenik koji je vršio pomirenje uz polaganje ruku izgovarao 
je ijednu molitvu, ali nije izgovarao neku formulu odrješenja (ja te odrješujem...), 
ona je kasnije uvedena. Takav obred bio je poznat u Italiji u četvrtom stoljeću, a 
odvijao se na Sveti četvrtak. Što se tiče onih koji čine pokoru bit će pomireni na 
sveti četvrtak, prema praksi rimske crkve«#, dok se u Španjolskoj odvija petkom; 
naravno, u posebnim slučajevima nije bilo potrebno držati se točno određenoga 
vremena. Na Istoku je bila praksa pomazivanja pokornika. 


2. Pokora u milanskoj Crkvi 


Uza sve gore spomenute crkvene oce i njihov doprinos posebnu pozornost sada že- 
limo posvetiti svetom Ambroziju, milanskom biskupu koji je dao velik doprinos u 
pojašnjavanju pojma i sadržaja penitencijalne prakse u svojoj vjerničkoj zajednici. 
Revni pastir nije štedio ni riječi ni pera za spasenje duša pa je iza sebe ostavio i djelo 
posvećeno upravo problemu i pitanju pokore.“ 


Dok razvija nauk o pokori, Ambrozije piše i razmišlja biblijski, a to znači da argu- 
mente za pokoru izvlači iz biblijskih slika i biblijskih citata. Od doslovnoga shvaća- 
nja biblijskoga teksta dolazi do onoga duhovnoga i alegorijskoga jer mu je taj način 
najprikladniji za poniranje u misterij koji se krije u tekstu. Evo primjera za spome- 
nuto tumačenje biblijskoga teksta: Čovjek koji je pao u ruke razbojničke i koji je 
ostavljen na zemlji polumrtav predstavlja lapsa, paloga koji je otpao od Krista po 
svojim riječima, ali ne i srcem. Samaritanac je zaštitnik naše duše, to je Gospodin, 
spreman oprostiti onome koji se kaje, spreman poviti rane uljem i vinom; ulje je 
za ublažavanje, a vino za poticanje na raskajanost. Gostinjac u kojem je nesretnik 
našao utočište jest zajednica vjernika. 


2.1. POKORA KAO KRJEPOST 

Kada je riječ o krjeposti pokore, ponajprije treba govoriti o prirodi pokore, odno- 
sno o njezinim osobinama. 

2.1.1. Pokora kao intimna žalost duše 


Kako smo rekli, Ambrozije se služi biblijskim slikama i primjerima na temelju kojih 
izvlači značenje pokore. Kralj David za njega je pravi pokornik, a njegova pokora 


# INOCENT, Pismo, 25, 7; PL 20, 559. 

“* Za Ambrozijev nauk o pokori poslužit će nam ponajviše njegovo djelo O pokori u sljedećem iz- 
danju: OPERA OMNIA DI SANTAMBROGIO, La penitenza, introduzione, traduzione, note e 
indici di Gabriele Banterle, Roma, 1982. Tijekom rada pozivat ćemo se i na još neka njegova djela 
u istom izdanju. 

commemoratio delictorum**. Pokora je prisjećanje pogrješaka. To sjećanje nije samo 
jednostavna spoznaja pogrješaka i nije samo čista promjena razmišljanja, nego je 
ona poniženje pred Bogom u žaljenju i prolijevanju suza okajnica radi osude, gnu- 
šanja i okajavanja vlastitih grijeha. Ti čini u potpunosti opisuju pojam pokore u 
Ambrozija, ali i u cijeloj Crkvi ondašnjega vremena. Kajanje i okajavanje grijeha 
uvijek je usmjereno protiv grijeha kao takvoga jer ako je zlo postojalo u prošlosti, 
ono će biti i dio budućnosti. Stoga ti čini, kajanje i pokajanje, nisu dovoljni, nego se 
traži, kao dodatna posljedica, nakana ne počiniti ponovno zlo. 


Djelo O pokori“ koje je Ambrozije napisao bilo je usmjereno protiv onih koji su kri- 
vo naučavali pojam pokore (novacijanci), a nakana djela bila je ponuditi ispravan 
nauk o pokori koja ima svoj tijek i svoje plodove. Pokornik se treba odreći svijeta, 
odreći se samoga sebe i potpuno se promijeniti. Mora odlučiti da će živjeti no- 
vim životom, životom krjeposti koji uključuje bijeg od grješnoga svijeta, kojega se 
više ne smije sjećati. » Treba se odreći svijeta, čak treba manje pridavati pažnje snu 
nego što je potrebno, zamijeniti ga s jecanjem, prekinuti ga sa kukanjem, posvetiti 
ga molitvi. Potrebno je, doista, kao da smo zauvijek umrli našem načinu življenja 
zemaljskoga života.<*" U nastavku izlaganja o značenju pokore i ponašanju pokor- 
nika prema grijehu pozvao se na priču o mladiću koji je imao kontakte s bludnicom. 
Napustio ju je i otišao u stranu zemlju. Vratio se i zaboravio ljubav koju je imao 
prema njoj, ali ju je susreo. Ona se začudila što joj pri susretu nije ni jednu riječ 
uputio, pomislila je da ju nije prepoznao. Drugi put kada ga je susrela rekla mu je: 
>To sam ja!« On je odgovorio: >Ali ja nisam više ja!« Za Ambrozija je taj mladić 
sebe potpuno oblikovao u nekoga drugoga čovjeka, u neko drugo ja. 


2.1.2. Pokora kao nadnaravna krjepost 


Pokora je nadnaravna krjepost koja čovjeka prisiljava da mrzi grijeh ako je on po- 
vreda Boga. U ovom slučaju nije riječ o krjeposti pokore kao jednom ulivenom sta- 
nju od Boga. Riječ je o krjepostima koje se dobivaju djelima koje pokornik čini. To 
su njegova dobra djela, hvalevrijedna, spasonosna jer su učinjena na poticaj milosti. 
Tako se može reći da su nadnaravna. Sama je pokora stoga dobra.“ On to potkrje- 
pljuje primjerom svetoga Petra. Petar ne plače nakon prvoga zatajenja jer ga pogled 
božanski nije dostigao, ne plače ni nakon drugoga zatajenja jer ga božanska milost 
nije zahvatila. Plače nakon trećega zatajenja jer je Isus, pogledavši ga, ulio u njega 


# AMBROZIJE, Tumačenje Psalma, 37, u: OPERA OMNIA DI SANT" AMBROGIO, Commento a 
dodici salmi, introduzione, traduzione, note e indici di Luigi Franco Pizzolato, Roma 1980. 


** Djelo je nastalo više kao traktat između 386. i 390. godine. 
“ AMBROZIJE, O pokori, II, 10, 96. 
** Usp. isto, IL, 11, 98. 

onu krjepost po kojoj se plače i mrzi na grijeh. Stoga krjepost pokore dolazi izravno 
od Boga i zato je nadnaravna. 


2.1.3. Materijalni i formalni objekt pokore 


Nema sumnje da je za Ambrozija subjekt pokore sam čovjek grješnik, a da je osnov- 
ni objekt grijeh koji ispovijeda. Materijalni objekt jesu i suze kojima se briše grijeh, 
kao i besprijekorne radnje kojima se grijeh pokriva kako se ne bi ubrojio. 


Otvara se pitanje broja pokora. Ambrozije navodi sljedeće: »Neki su uvjereni da se 
pokora može više puta činiti. Oni su obuzeti porivima nedostojnim Krista. Da su 
namjeravali učiniti pokoru čitavim srcem, ne bi vjerovali u mogućnost da ponove 
pokoru. Samo je jedna pokora i to ona javna. Svaki dan treba okajavati grijehe, ali 
dok je svagdanja pokora za male grijehe, javna pokora za grijehe teške naravi.«* 
Ovdje se pojavljuje problem ponavljanja pokore prema Ambrozijevu mišljenju. 
Čini se da on isključuje tu mogućnost, a ako bi to bilo tako, onda bi bio u proturječ- 
ju. Zanimljivo je da kaže sljedeće: >Nitko tko se nađe u grijehu ne smije svojatati 
autoritet sakramenata ili pravo da ih koristi.«* On se ovdje poziva na knjigu Po- 
stanka 4, 7 gdje Jahve govori Kajinu da iako je ljut na svoga brata, grijeh ipak vreba 
kao zvijer i da, na neki način, ostane miran i da se odupre toj zvijeri. No on je izišao 
i ubio brata. Nije mirovao. Poziva se i na Davidov psalam 136 koji govori o nemo- 
gućnosti pjevanja Gospodnje pjesme u zemlji tuđinskoj, pa su o vrbe objesili svoje 
glazbene instrumente. Oni su u mirovanju. Ambrozije to uspoređuje na sljedeći 
način: »>Ako se tijelo opire duhu i ne sluša kormilo duha i njegovu zapovijed, to je 
strana zemlja koja nije ukroćena radom građana i ne može proizvesti plodove ljuba- 
vi, strpljenja i mira. Bolje je onda ostati miran u toj zemlji, ako se ne mogu izvršiti 
djela pokore, da se ne bi dogodilo nešto što zahtijeva drugu pokoru. Ako je pokora 
jednom izvršena, ali bez obdržavanja propisanih normi, ne će postići plod koji je 
očekivan i zapriječit će utok drugoj pokori.<*' 


Čini se da on želi samo objediniti praksu koja je bila u ono vrijeme. Ostaje ipak 
otvoren problem može li se sa stranica koje nam je ostavio taj biskup iščitati je li 
u četvrtom stoljeću bila praksa samo jedne javne pokore. Ne bi se moglo reći da 
Ambrozije nije bio svjestan problema pa da je bio u proturječju sa sobom u svezi s 
tim problemom. 


“ Isto, IL, 10, 95. Radi važnosti govora o samo jednoj pokori ponovit ćemo istu misao i u bilješci 60. 
5 Isto, 11, 11, 104. 
5! Isto, 11, 11, 104. 

2.2. KRJEPOSNI ČINI POKORE 


Kako smo rekli, riječ je o činima koje pokornik obavlja i na taj način čini pokoru 
krjeposnom. Prva je od tih krjeposti kajanje i gnušanje nad grijehom. Ne nalazimo 
u njega izričitu definiciju kajanja duše zbog počinjenih grijeha, ali pronalazimo ka- 
janje srca.** 


U dio pokore pripada i kajanje i skrušenost. U Ambrozija su poznati termini savrše- 
no i nesavršeno kajanje. Prepoznaje one koji se kaju iz ljubavi prema Bogu i one koji 
se kaju samo zbog straha od budućih muka.* Otvara se nadalje pitanje je li savrše- 
no kajanje formalni uzrok opravdanja i na koji način. Cisti li od grijeha i čini li pra- 
vednim neovisno o izlijevanju posvećujuće milosti? O tome da je savršeno kajanje 
hvalevrijedno i presudno za opravdanje, ali ne bi bilo formalni uzrok opravdanja, 
pronalazimo u Ambrozija: >Nije li očito da se Isus ljuti na nas grešnike sa svrhom 
da se obratimo pomoću napada njegove ljutnje? Njegova ljutnja ne traži osvetu, 
nego je ona preludij oproštenja. Rekao je: Ako se budeš kajao, bit ćeš spašen!'<** 
Stoga očekuje naše jecaje, one zemaljske, kako bi nam oprostio one vječne. Zahti- 
jeva naše plakanje kako bi udijelio milosrđe. U evanđelju čitamo kako je bio ganut 
vjerom u suzama udovice, pa joj je sina vratio u život. Želi naše kajanje da bismo 
se utekli njegovoj milosti koja će se čvrsto nastaniti u nama kako ne bismo pali u 
ropstvo grijeha. Povrijedimo li Boga, on se ljuti sve dok se ne pokajemo. Ponizimo 
se dakle da bismo stekli uvjete za zasluženo smilovanje, a ne kaznu.“ 


U čine pokore pripada i zadovoljština. Znamo da je zadovoljština učiniti ono što se 
mora, ona je slobodno preuzimanje kazne, tako da se izravna nepravdu Bogu uči- 
njenu i da se oslobodi vremenite kazne. Sličnu definiciju pronalazimo i u Ambrozi- 
ja, ali u drugom djelu kada daje definiciju pokore: >Prisjećanje grijeha je cjelovita 
definicija pokore: jer svatko kažnjava vlastite grijehe iz dana u dan, u razgovorima, 
kao sa bičem i izriče osudu za počinjenu ljagu.«** Na drugome se mjestu poziva 
na kralja Davida kojega uzima za primjer skrušenoga čovjeka koji nije oklijevao u 


** Usp. AMBROZIJE, Izlaganje psalma 118, 22, 20. Pokora ili kajanje zbog grijeha poniznost je pred 
Bogom, kazna, osuda zbog grijeha, udaljavanje od grijeha i grješne želje, vidi u: Tumačenje psalma 
37, 1 u gore navedenom izdanju. Pokora kralja Davida najbolja je pouka o pokori jer se on kao kralj 
pokorio i ponizio pred Bogom, duša mu bijaše skrušena, za svoje grijehe platio je cijenom suza; 
Davidov primjer proglas je propisa pokore... vidi bilješka 56. 

* Usp. AMBROZIJE, O pokori, II, 9, 86. 

54 12 30, 15: >...mir i obraćenje — spas vam je!« Ambrozije se služio Septuagintom u kojoj stoji citat 
kako smo ga u tekstu naveli. 

* AMBROZIJE, O pokori, L, 5,22. 

** AMBROZIJE, Izlaganje psalma 37, 2, u gore navedenom izdanju. 

skrušenosti svoje duše, a dug svoga grijeha platio je skupom cijenom suza.“ Suze, 
dar, dobra nakana jesu čini koji su slobodni i oni čine da zadovoljština bude čin 
pravednosti. Onaj tko čini pokoru mora biti spreman trpjeti sramotu i podrediti se 
uvredama, bez uzrujavanja ako mu se pred oči stavi počinjeni grijeh. Ako je dužan 
sam sebe optužiti, zašto ne može podnijeti uvrede drugih? Ako nema straha pred 
drugima biti osramoćen, kako tek manje treba imati straha pred Bogom. Zanimlji- 
vo je da Ambrozije rijeku Jordan i milost naziva prvom čašom, dok je druga čaša 
voda suza i pokora. Te čaše valja izlijevati. Tu vodu treba piti.* Kako je gore rečeno, 
zadovoljština je izravnavanje nepravde koja je Bogu učinjena, a ona se sastoji od 
podređivanja, podnošenja sramote, podnošenja uvreda, izlijevanja suza, prisjeća- 
nja počinjenih grijeha. Iako nam milanski biskup nije dao definiciju zadovoljštine 
u pravome smislu, iz njegovih djela možemo izvući pojedine elemente i pojmove 
kojima se služi današnji katolički nauk o tom pitanju. 


2.3. POTREBA POKORE 
2.3.1. Pokora je potrebna kao sredstvo oslobođenja 


Ambrozije se u svojoj pisanoj ostavštini posebno i rado bavio likom kralja Davida. 
Gdje god je mogao, predstavljao je svojim vjernicima taj biblijski lik pa tako i u sve- 
zi spokorom. Uzima u usta Gospodinove riječi: »David je prijatelj Božji, prorok, 
izabrani i od Boga pomazani kralj, svojevoljno se podvrgnuo bičevima grijeha i sra- 
mote.« Stoga biskup pita svoga vjernika: »Zašto se ti sramiš svojega grijeha? Koje 
ćeš opravdanje naći za svoje počinjene grijehe?« Ljudska slabost jednostavno na- 
laže da se mora činiti pokora. »David je pred sebe stavio grižnju savjesti da nikada 
ne zaboravi počinjene grijehe. David kod sebe proglašava vlastitu nepravdu. David 
se bavi svojim grijesima, a ne imanjem. David se ne stidi pregledavati svoje grijehe, 
kako se ne bi stidio pred mojim sudom. A ti si se stidio? Ne bi u miru danas počivao 
moj siromašni sluga Job, da se nije stidio ona tri kralja, svojih prijatelja. Dakle, bu- 
dući da se nije sramio povjeriti mi svoje grijehe, nija se neću stidjeti i otkriti ti svoje 
tajne. I kao što se ni David ni Job nisu stidjeli staviti u moje ruke zasluženi sud za 
počinjene grijehe, povjeriti se mome sudu i mojoj volji, neću se ni ja stidjeti, kada 
susretnem ove siromašne sluge, nazvati ih svojim prijateljima, jer su tražili moju vo- 
lju. I baš zato što su prije plakali, sada su utješeni; ti naime, koji si prije uživao, sada 


7 Usp. AMBROZIJE, Tumačenje psalma 37, 1; 37, 13; 13, 46.. Istu misao donosi u djelu Tumačenje 
Lukinog evanđelja, 1, 7, u izdanju: OPERA OMNIA DI SANT" AMBROGIO, introduzione, tra- 
duzione, note e indici di Giovanni Coppa, Roma 1978., te u Izlaganje psalma 118, 18, 1 u izdanju: 
OPERA OMNIA DI SANT" AMBROGIO, introduzione, traduzione, note e indici di Luigi Franco 
Pizzolato, Roma 1987. 


** Usp. AMBROZIJE, Izlaganje psalma 37, 11, u gore navedenom izdanju. 

si podvrgnut kaznama. Nas razdvaja ponor: niti njihova milost može doći do tebe, 
niti tvoja kazna može doći do njih.<*? 


Iz toga bi se moglo izdvojiti sljedeće: Pokora je potrebna kao jedino sredstvo po 
kojem se čovjek, nakon krštenja, može osloboditi od grijeha. To je oslobađanje po- 
trebno jer čovjek u pokori spoznaje samoga sebe, priznaje svoju nepravdu, konačno 
postiže mir i spokoj koji su postigli David i Job, siromašne sluge Božje. 


2.3.2. Pokora kao zapovijed 


Pokora je za Ambrozija zapovijed. Nakon što je poučio da grješnik ne gubi nadu 
u božansko milosrđe, poziva ga na napuštanje svakoga osjećaja stida i na pokoru 
prema Davidovu primjeru. To poučavanje o nadi u Božje milosrđe moglo bi se tu- 
mačiti kao jedan vid kateheze ili pokorničkoga slavlja koje čovjeku grješniku ulijeva 
nadu u oslobođenje od grijeha i osjećaja stida. Poučava grješnika da ni s čim ne 
može opravdati svoja zla djela te da si u tom slučaju osvijesti ljudsku slabu narav 
koja upućuje na zaključak da su svi ljudi grješni. 


Poziva se na svetog Ivana apostola koji je u knjizi Otkrivenja, u svezi s oproštenjem 
grijeha koji vodi u smrt, napisao biskupu u Pergamu: >Ali imam štošta protiv tebe: 
imaš tamo pristaša nauke “Balaama, koji je naučio Balaka da zavede “Izraelove sino- 
ve da jedu od mesa žrtvovanog idolima i da bludno griješe. Tako i ti jednako imaš 
pristaša nauke nikolaita. Prema tome, obrati se! Ako li ne, doći ću uskoro tebi, i bo- 
rit ću se protiv njih mačem svojih usta.« (2, 14-16). Na to se Ambrozije nadovezuje 
pa pita pokornika zar ne vidi da je potrebna pokora kako bi postigao oproštenje.“ 
Govoreći o potrebi pokore, govori o zapovijedi ili propisu. Ona je dakle i sredstvo i 
zapovijed. Ona je sama po sebi potreba i kao takva dovoljna. 


2.4. JAVNA I PRIVATNA POKORA 


Jedno od najotvorenijih pitanja u svezi s disciplinom pokore u četvrtom stoljeću 
jest njezina privatnost i javnost. 


Javna pokora sakramentalna ili nesakramentalna, usmjerena je na opraštanje grije- 
ha ili na izmirenje neke crkvene kazne, a obavljena je prema utvrđenim pravilima 
ili redu pokore. Ona je javna u svim svojim dijelovima: okajavanje, ispovijedanje, 
zadovoljština, odrješenje. Ona je isto tako dragovoljna, spontana ili propisana pre- 
ma nekim kanonskim pravilima. 


* AMBROZIJE, Izlaganje psalma 37, 51., u gore navedenom izdanju. O potrebi pokore govori i u 
prethodnom 11. ulomku toga poglavlja. 


% Usp. AMBROZIJE, O pokori, 1, 10, 46. 


28 


* D. TUKARA, POKORA U RANOKRŠĆANSKOME RAZDOBLJU ..., STR. 11.-35. 


Javna pokora, shvaćana točno kao sakramentalna praksa, svojevoljna ili propisa- 
na, posebno kada se tiče javnih glavnih grijeha ili nekih drugih teških grijeha koji 
su kanonski propisani, imala je u prvim stoljećima dug razvoj. Ne može se iz toga 
isključiti ni privatna pokora ili polujavna. Sam naziv za javnu pokoru ne nalazimo 
u patrističkoj literaturi točno naveden, ali se pronalazi opisivanje i primjeri koji su 
dovoljno jasni za njezino shvaćanje i objašnjenje. Nije potpuno jasno kada točno 
počinje korištenje nazivom javna pokora, ali se može pretpostaviti da je riječ o po- 
četku petoga stoljeća. O javnoj pokori svjedoči svakako milanski biskup Ambrozi- 
je: >Neki su uvjereni kako se pokora može obaviti više puta. Oni su obuzeti željama 
nedostojnim Krista. Da su pozorno obavili pokoru čitavim srcem, ne bi smatrali 
da je potrebno ponoviti je. Samo je jedno krštenje, samo je jedna pokora, ona koja 
se čini javno. Svaki se dan treba kajati za grijehe, dok je svagdanje kajanje za male 
grijehe, javna je za grijehe veće naravi.«*' Na drugome mjestu donosi primjer cara 
Teodozija: »Odložio je sve kraljevske insignije, koje je obično nosio, javno je opla- 
kivao u Crkvi svoj grijeh, kojeg je kao u neznanju počinio, jer je osuđen od drugih, 
s jaukom i suzama isprosio je oprost. On, car, nije se sramio onog čega su se sramili 
građani, a to je izvršiti javnu pokoru. Nakon toga nije prošao dan a da nije oplaki- 
vao vlastitu pogrešku.«** Ovdje je riječ o klasičnom primjeru javne pokore koju je 
Ambrozije zahtijevao od cara Teodozija zbog počinjenoga zločina u Solunu 390. 
godine. 


2.4.1. Zahtjevi javne pokore 


Ambrozije objašnjava smisao javne pokore: ona se tiče prije svega grijeha, razaranja 
grijeha i stoga zahtijeva žalost srca, odluku o nečinjenju više grijeha, izgovaranje 
grijeha pred svećenikom, okajavanje grijeha pred cijelom Crkvom ponizujući se 
pred svim vjernicima i ponizno traženje oprosta od bezgraničnoga Božjega milo- 
srđa. »Zar bi možda netko mogao prihvatiti da se stidiš zazvati Boga, kad se ne 
crveniš moliti jednog čovjeka, i da se sramiš moliti Boga, kojemu kod tebe ništa nije 
skriveno, dok se ne sramiš ispovjediti svoje grijehe čovjeku, kojemu možeš grijehe 
sakriti? Možda izbjegavaš svjedoke i osobe koje poznaju tvoju pokorničku molitvu, 
dok, ako se treba dati zadovoljština čovjeku moraš neophodno uteći se mnogima, 
udostojati se staviti pod njihov utjecaj, pasti pred njihova koljena, ljubiti im stopala, 
predstaviti svoju djecu kao one koji još ne znaju što je grijeh kao posrednike opro- 
štenja za njihova oca? U Crkvu se unosi bruka s neispovjedanjem grijeha, budući 
da smo svi grešni. Po njoj je više zaslužniji onaj koji je ponizniji te je pravedniji onaj 


$! Isto, Il, 10, 95. 


* AMBROZIJE, O Teodozijevoj smrti, 34, u: OPERA OMNIA DI SANTAMBROGIO, Le orazioni 
funebri, introduzione, traduzione, note e indici di Gabriele Banterle, Roma 1985. 

koji uglavnom prezire samoga sebe.«# Može se istaknuti kako Ambrozije zahtijeva 
obavljanje pokore u Crkvi, bez stida pred Bogom i ljudima, navodi što je potrebno 
učiniti za pokoru te ističe veće dostojanstvo čovjeka koji čini pokoru. Molitve puka 
i stanje nevinih ne mogu posredovati u oproštenju grijeha ako se čovjek sam ne 
ponizi. 


242. Obilježja javne pokore 


Ambrozije se ne zaustavlja samo na tim općenitim crtama pokore, on dodaje i dru- 
ge. 

Prvo, dodaje da je materija javne pokore sastavljena od vrlo teških grijeha. Već smo 
rekli da je Ambrozije držao da je moguća jedna javna pokora i to za teške grijehe, 
alije malo teže saznati o kojim je teškim grijesima riječ. Pokušajmo se ipak približiti 
nepoznatoj činjenici. 


Ambrozije je posegnuo za biblijskim citatom kako bi došao do grijeha: »Što volite: 
da dođem k vama sa šibom ili s ljubavlju i blagim duhom? (1Kor 4, 21). Pita se što 
bi moglo značiti doći sa šibom: To označava žestok napad riječima protiv preljuba, 
osuda rodoskvrnuća, prijekor za oholost onih koji su napuhani, umjesto da zbog 
toga plaču, to znači konačno presuda izrečena krivcu koji je isključen iz zajednice 
vjernika i prepušten sili sotone, radi smrti tijela a ne duše.«<** Ambrozije te grijehe 
povezuje više s tijelom, a tijelo đavao može uzeti, ali duša je pod Božjom zaštitom, 
to potvrđuje biblijskim citatom: >Biješ ga šibom, ali mu dušu iz Podzemlja izbav- 
ljaš.« (Izr 23, 14) Dakle iz toga se može vidjeti da Ambrozije ipak navodi teške 
grijehe koje valja ispovijedati i okajavati, koji su teški ili kanonski propisani. 


Drugo, Ambrozije govori i o skrivenim grijesima koji su dragovoljna materija javne 
pokore. Nakon što smo ukazali na mogućnost nabrajanja javnih teških grijeha koji 
su ujedno i materija javne pokore, ovdje želimo istaknuti one grijehe koje čovjek u 
sebi krije, drugima su nepoznati, ali čovjek svojom voljom može učiniti da postanu 
sadržaj javne pokore, pod uvjetom da se dragovoljno podredi javnoj pokori. Evo 
kako to Ambrozije vidi: »Ako netko, imajući skrivene grijehe, s velikim naporom 
učini pokoru radi Krista, kako mu može biti uzvraćeno u ovom životu, ako nije 
ponovno primljen u crkveno zajedništvo? Volio bih da se grešnik nada oproštenju, 
da ga traži sa suzama, da ga traži sa kukanjem, da ga traži s plačem čitavoga naroda, 
da pokorno moli za oproštenje. Nakon što mu zajedništvo bude odgođeno drugi i 
treći puta, neka bude uvjeren da je slabo pokornički molio, neka poveća plač; uza- 
stopno se vraćaj budeći u sebi veće žaljenje, opaši noge svojim rukama, prekri ih 


& AMBROZIJE, O pokori, II, 10, 91. 
% Isto, L, 13, 60. 

poljupcima, peri ih sa svojim suzama (...) kako bi Krist mogao reći da su mu mnogi 
grijesi oprošteni jer je mnogo ljubio (Lk 7, 47).« Ovdje Ambrozije poziva vjer- 
nika da javno očituje i ispovjedi svoj tajni grijeh pred zajednicom, da se za njega 
iskreno kaje i čini pokoru kako bi mogao ponovno biti primljen u zajednicu i kako 
bi mu Krist mogao uzvratiti. 


Treće, u Ambrozija pronalazimo odrješenje u javnoj pokori koje se ne daje odmah 
nakon ispovijedi grijeha, nego je prepušteno prosudbi svećenika i podijeljeno kada 
su uvjeti pokornika i njegove zadovoljštine manje-više ispunjeni. Iz prethodnoga 
citata vidjeli smo da je odrješenje odgađano dva do tri puta. 


Četvrto, javna pokora, osim javne prakse koju ističu zajedno sa svetim Ambrozi- 
jem i prethodni crkveni oci, sa sobom nosi: traženje ispovijedi, ispovijedanje gri- 
jeha, prihvaćanje pokore, čin pokore (javno oplakivati u Crkvi grijehe, plačući, u 
suzama moliti, Boga pokorno moliti, ishoditi pomoć svetoga puka, post, molitva, 
milostinja)“ Uzima za primjer osobe koje misle da je prava ispovijed ona koja je 
spojiva sa željom za postizanjem ugleda i časti, da je spojiva s blaženim životom koji 
se vodi u gozbama i zabavama svoga tijela. Drugim riječima, onaj koji je obavio pra- 
vu ispovijed treba zaboraviti druženje sa svijetom i s onim što svijet nudi. Družeći 
se sa svijetom, ne može se sačuvati nevinost." 


Peto, Ambrozije s velikim zanimanjem promatra vlastitost javne pokore, a ona je 
jedinstvenost. Kao što smo već spomenuli,“ on kaže da postoji samo jedno krštenje 
pa tako postoji samo jedna pokora. To nije samo nauk koji pronalazimo u milan- 
skoga biskupa, nego su tako smatrali oci prije njega. Takvo je shvaćanje već posta- 
lo tradicija u prvih kršćana. O jedinstvenosti javne pokore govore Herma Pastir, 
Tertulijan, Origen, Klement Aleksandrijski i drugi kasniji kršćanski pisci kao što 
je Augustin koji, ipak, toj javnoj pokori stavlja nasuprot onu pokoru koja se može 
ponoviti, koju ćemo kasnije nazvati privatna ispovijed. 


Nailazi se na veliku poteškoću kada je u pitanju jedinstvenost javne pokore jer je 
njezin domet samo je jedanput obaviti, stoga se postavlja pitanje o onima koji su 
ponovno pali u grijeh za koji je predviđena pokora. Dosta je teško saznati na teme- 
lju zapisanoga je li Ambrozije davao mogućnost druge pokore za one koji su pali 
ponovno u grijeh. Na temelju njegove pastirske skrbi i općenito brige za čovjeka 
moglo bi se pozitivno odgovoriti na to pitanje. Na kraju krajeva, on ne pravi neku 


$ [sto, 1, 16, 90. 

$ Isto, Il, 9-10, 86-91. 

€ Usp. isto, IL, 10, 96. 

# Usp. isto, IL, 10, 95. 

# Usp. AUGUSTIN, Pismo, 153, 7; PL 33, 675-677. 

razliku među grijesima i grešnicima, svima obećava oproštenje, sve želi pomiriti s 
Bogom jer to baš hoće i Bog: »Dakle, iz učenja Gospodinova jasno je propisano da 
se grešnicima s vrlo teškim grijesima treba povratiti milost nebeskog sakramenta, 
samo ako sa čitavim srcem i s otvorenim ispovijedanjem ispovjede svoje grijehe.<7 
Očito je ovdje riječ o oproštenju svih grijeha i oproštenju za sve grješnike. 


Šesto, želimo u Ambrozija promatrati red pokore i vrijeme kada se događa odrje- 
šenje od grijeha. Poznato je da je red pokore uključivao pokornike koji su plakali, 
slušali, prostirali se, i one koji su stajali. To je bila praksa na Istoku, dok na Zapadu 
nije još bila prisutna. Za takvu praksu možemo naći potvrdu u njegovu tumačenju 
biblijskoga teksta koji se odnosi na Lazara. Gospodinove riječi upućene sestrama o 
tome gdje su Lazara stavile, Ambrozije tumači na ovaj način: među kojim se grješ- 
nicima nalazi Lazar, u kojoj je kategoriji, među onima koji plaču, slušaju, koji su 
prostrti ili među stajaćima. 


Što se tiče vremena u kojem se događa odrješenje milanska Crkva izdvaja se od re- 
dovite prakse drugih Crkava, među kojima je i rimska Crkva koja ga dijeli na Veliku 
subotu. Milanska Crkva dijeli ga na Veliki četvrtak, kako kaže Ambrozije, na dan 
kada je Gospodin sam sebe predao, na dan kada je pokora u Crkvi raširena. Na dru- 
gom mjestu kaže: » Naime svaki puta kada pijemo Gospodinovu krv, naviještamo 
smrt Gospodinovu. Kako se samo jednom žrtvovao za sve nas, tako svaki puta kada 
nam se opraštaju grijesi, primamo sakramenat njegova tijela, jer po njegovoj krvi 
grijesi su nam otpušteni.«7' 


2.5. NARAVI PONAVLJANJE PRIVATNE POKORE 


Privatna se pokora ne razlikuje od javne po apsolutnoj tajnosti njezinih čina jer oni 
u privatnoj mogu biti djelomično tajni, dok su u javnoj javni. Penitent u privatnoj 
pokori nije pošteđen podređivanja propisanom redu i obavljanja brojnih i veoma 
teških zadanih okajničkih djela. Nije isključena ni jedna zadovoljština jer svaki gri- 
jeh zahtijeva okajavanje pred Bogom. Privatna je pokora, reći ćemo, kraća i ublaže- 
nija ako ublažava i sužava u posebnim slučajevima, za neke grješnike, formalnost 
kanonske pokore. 


Tako ublažena i sužena pokora nazvana je privatna pokora te je našla svoje uteme- 
ljenje u Isusovoj riječi: »pođi te ga ukori nasamo« (Mt 18, 15), u crkvenih otaca 
koji zajedno s pravednošću preporučuju oproštenje, zatim u pokorničkoj praksi 
prvih stoljeća. Čini se da je ta pokora bila blaža, manje stroga i ozbiljnija od pokor- 
ničke prakse koja će kasnije doći. Evo kako Ambrozijev biograf opisuje njegove kre- 


7" AMBROZIJE, O pokori, 1, 3, 19. 
7 Isto, II, 3, 18. 

posti i karakter, pa i praksu pokore: »Radovao se sa radosnima, plakao je s onima 
koji su plakali: naime, svaki puta kada mu je netko ispovijedao svoje grijehe kako 
bi primio pokoru, plakao je do te mjere da je onoga koji se sagriješio natjerao na 
plač, pa se činilo da je on sam upao u taj grijeh zajedno s onim koji je doista počinio 
grijeh. O grijesima koji su mu ispovijedani, o njima ni s kim nije govorio osim ako 
ne s Gospodinom, kod kojega se zauzimao za grešnika. Tako je ostavio dobar pri- 
mjer biskupima nasljednicima, kako bi bili posrednici kod Boga a ne tužitelji kod 
ljudi.«"* Ne može se ovdje ne odnositi na privatnu pokoru. 


I privatna pokora ima obilježja suđenja. Ona se promatrala kao jedan sud, a Am- 
brozije je kao sudac koji sluša grijehe pokornika, osuđuje grješnost, naređuje način 
okajavanja, zauzima se kod Boga kako bi ga odriješio. To se odrješenje odnosi na 
manje teške grijehe i na male grijehe, ali ne isključuje i one u smrtnoj situaciji ili 
nekoj posebnoj situaciji. Za razliku od javne pokore koja je jedna i neponovljiva 
kada se grješnik svaki put prostire pred svećenikom, osuđuje svoje grijehe, prima 
pokoru. 


Ponavljano odrješenje koje pripisujemo privatnoj pokori očituje pojam ispovijedi 
kao institucije, što i sam Ambrozije donosi, i pokazuje bezgranično milosrđe Boga i 
Crkve, koja jednom neponovljivom krštenju dodaje privatnu pokoru, koja se može 
ponoviti, s pomoću koje se čovjek može neprestano čistiti od svojih grijeha i tako 
postati dostojan uzvišene slave, života vječnoga. 


Zaključak 


Po svojoj je prirodi ustanova pokore složena jer uključuje mnogo različitih eleme- 
nata: osobnih, unutarnjih ili vanjskih, zajednicu, milosrđe i Božju dobrotu. Kultu- 
rološka i teološka osjetljivost vremena u kojem se odvija pokora utječe na stavljanje 
naglaska na pojedine njezine dijelove. Tako se u antičko vrijeme više stavljao nagla- 
sak na zadovoljštinu i ona je pripadala samo hrabrima; dok moderni svijet stavlja 
naglasak na unutarnji čin pokore i na Božju dobrotu, što je stvorilo od pokore jednu 
rutinu. Sve to govori da je složenost pokore potrebno promatrati iz svih gledišta 
koja omogućuju napredne znanosti. U povijesti se nastojalo, bilo iz teoloških bilo 
iz apologetskih razloga, skupiti mnoge elemente kako bi se stvorila manje-više je- 
dinstvena slika pokore. Prva vremena Crkve, zavisno od mjesta do mjesta, ukazuju 
na tolike različitosti u razvoju pokore koje nije lako svesti na jedan oblik. U svezi s 
pokorom u prvim trima stoljećima Crkve čini se da postoje mnogo veće različitosti 
nego što se mislilo, a one će se u kasnijim stoljećima smanjivati, vjerojatno zbog 
utjecaja koncilskih i drugih propisa. 


7 PAOLINO, Vita di Ambrogio, 39, Traduzione introduzione e note a cura di Manlio Simonetti, 
Roma, 1977. 

Zaključno bi se moglo reći da se pastoralna praksa prve Crkve što se tiče sakramen- 
ta pokore odvijala u sljedećim vidovima: uvijek je vladalo razumijevanje za ljudske 
slabosti i poticalo se nadu i vjeru u Božje milosrđe, ali je istovremeno bila prisutna 
svijest da se ne smije oklijevati u prosuđivanju i osudi grijeha s pozivom na poprav- 
ljanje i obraćenje. 

PENANCE IN THE EARLY CHRISTIAN PERIOD 
WITH SPECIAL REFERENCE TO SAINT AMBROSE 


Drago TUKARA* 


Summary: The author divided the article in two parts. The first part discusses the theme 
of penance in its historical development from the very beginning of the Church until the 
end of the fifth century. The consideration includes a series of social events on the stage 
of that time, that would affect the anthropological and theological aspect of penance. 
The awareness of the presence of sin in the life of believers after baptism will increasingly 
encourage the Church to seek solutions to this problem. The Church sees the answer to 
the question of the >newly-created« sin in the closer cooperation with the Holy Scripture 
and tradition. They are the true source of Gods mercy, forgiveness and salvation that are 
gained through the sacrament of penance, which is needed and mandatory. 


In the second part, the author gives an example of the practice of penance in the Church 
of Milan. Bishop Ambrose of Milan had faced himself with his sins, individuals, and the 
entire community. He was personally aware of man's need of repentance and God's mercy 
and he did not hesitate to convey this personal experience even to the political rulers. This 
part emphasizes the experience of sinfulness of the Milan community of believers from 
the fourth century, and the form of confession with all its parts. 


Keywords: Church Fathers, penance, sin, forgiveness, Ambrose. 

